Nos magister Cristinus Baldu[i]ni, archipresbiter Viriseti, notum facimus universis presentes litteras inspecturis, quod cum Johannes dictus Petiz Maleriis, de Vallibus dictis Merdoses prope Verziacum, et Jaqueta, ejus uxor, filia quondam Martini de Lenqua, haberent, tene[re]nt et posside[re]nt quatuor pecias terre et unum curtille de puro, quitto et franco alodio, sittas in territorio et finagio de Vallibus supradictis; quarum peciarum terre una sita est in condemina juxta terram domine Ysabelle, domine de Vallibus, ex una parte, et pratum ejusdem domine Guerrici de Ayona, ex altera; alia pecia terre sita est in Laye, juxta terram Nicholay de Vallibus, ex una parte, et terram liberorum Symoneti de Vallibus, ex altera; tercia autem pecia terre sita est en Labroisse, versus Laly, juxta terra[m] Stephaneti de Vallibus, ex una parte, et terram Nicholay de Lenqua, ex altera; quarta pecia terre sita est juxta supradictam condaminam, ex una parte, et terram Guillemete de Sancto Mauricio, domicelle, ex altera. Curtile vero situm est retro domum domine supradicte et vocatur curtile Burion, inter curtilia ejusdem domine hinc et inde. Iidem conjuges Johannes et Jaqueta in nostra propter hoc presentia constituti, scientes, prudentes et spontanei, nec in aliquo circonventi, immo considerata et circonspecta utilitate eorumdem conjugum evidenti, prout asserunt coram nobis, vendunt, tradunt, cedunt et concedunt religiosis viris domino abbati et conventui Cluniacensi ipsorumque successoribus imperpetuum omne[s] predictas quatuor pecias terre ac etiam curtile superius nominatum, precio viginti solidorum Cluniacensium, quod confitentur coram nobis dicti conjuges venditores se recepisse et habuisse integraliter ab eisdem religiosis in pecunia numerata; devestiendo se coram nobis de omnibus supradictis, etc. Hoc etiam adjecto, prout dicti conjuges Johannes [et] Jaqueta asserunt coram nobis, quod ipsi omnes res supradictas venditas recipiunt a predictis religiosis ad certum servicium in perpetuum, videlicet pro decem et octo denariis Cluniacensibus censualibus camere Cluniacensi, ab eisdem conjugibus et suis, singulis annis in festo beati Martini hyemalis persolvendis, prout hec omnia sepedicti conjuges coram nobis asserunt esse vera; renunciantes insuper, etc. In cujus rei testimonium, ad preces et instantiam supradictorum conjugum venditorum, sigillum nostrum duximus apponendum. Datum anno Domini Mº CCº octogesimo tercio, mense novembri.